钦定古今图书集成/明伦汇编/氏族典/第173卷 > 《廖用贤尚友录》 > 先轸
## 钦定古今图书集成/明伦汇编/氏族典/第173卷 > 《廖用贤尚友录》 > 先轸

按《春秋臣传》：先轸，晋卿也。邑于原，又曰原轸。秦师袭
郑，轸曰：“秦违蹇叔而以贪勤民，天奉我也。奉不可失，
敌不可纵。纵敌患生，违天不祥。一日纵敌，数世之患
也。”遂发命遽兴。姜戎、子墨、衰绖败秦师于殽，获孟明
视、西乞术、白乙丙以归。文嬴请三帅，曰：“彼实构我二
君，寡君若得而食之不厌，使归就戮，于秦若何？”公许
之。先轸朝，问秦囚。公曰：“夫人请之，吾舍之矣。”轸怒曰：
“武夫力而拘诸原，妇人暂而免诸国，堕军实而长寇
仇，亡无日矣！”不顾而唾。公使阳处父追之，不及。狄伐
晋，轸曰：“匹夫逞志于君而无讨，敢不自讨乎？”免胄入
狄师，死焉。狄人归其元，面如生。